বিচ্ছিন্ন স্মৃতিভ্রংশ

**বিচ্ছিন্ন স্মৃতিভ্রংশ** বা **মানসিক স্মৃতিভ্রংশ** হল একটি বিচ্ছিন্নতা ব্যাধি "যার বৈশিষ্ট্য হলো অতীতে ঘটেছে এমন ঘটনাগুলি মনে করতে না পারা বা স্মৃতির মধ্যে ফাঁক থাকা। এই ফাঁকগুলির মধ্যে রয়েছে ব্যক্তিগত তথ্য মনে করতে না পারা, বিশেষ করে সেগুলি যদি বেদনাদায়ক বা পীড়ন মূলক হয়।" ধারণাটি বৈজ্ঞানিকভাবে বিতর্কিত এবং এখনো বিবাদিত ।

বিচ্ছিন্ন স্মৃতিভ্রংশ পূর্বে মানসিক স্মৃতিভ্রংশ (সাইকোজেনিক অ্যামনেসিয়া) নামে পরিচিত ছিল। এটি স্মৃতিশক্তি হ্রাস জনিত একটি ব্যাধি। এটি এমন এক ধরনের স্মৃতিহানি যেখানে একজন ব্যক্তি হঠাৎ করেই তাঁর অতীতের নির্দিষ্ট ঘটনা বা অভিজ্ঞতা মনে করতে পারেন না। এই স্মৃতিহানির সময়কাল কয়েক ঘণ্টা থেকে শুরু করে বহু বছর বা এমনকি দশক পর্যন্ত স্থায়ী হতে পারে। 

এই স্মৃতিবিকারটির অস্বাভাবিক ক্লিনিকাল বৈশিষ্ট্য হলো  বিচ্ছিন্ন স্মৃতিভ্রংশে আক্রান্ত ব্যক্তিরা নিজেদের সম্পর্কে ব্যক্তিগত তথ্য মনে রাখতে পারেন না, (যা জৈব স্মৃতিভ্রংশের বিপরীত)। তাঁদের মধ্যে সচেতন আত্ম-জ্ঞানের অভাব থাকে, এমনকি নিজেদের পরিচয় কি এই সাধারণ আত্ম-জ্ঞানও এতে প্রভাবিত হয়। বিচ্ছিন্ন স্মৃতিভ্রংশ জৈব স্মৃতিভ্রংশ থেকে আলাদা কারণ এটি একটি অজৈব কারণের ফলে সৃষ্ট বলে মনে করা হয়: মস্তিষ্কের কোনও কাঠামোগত ক্ষতি এখানে দেখা যায় না, তবে কিছু ধরণের মানসিক চাপ এই স্মৃতিভ্রংশকে ত্বরান্বিত করতে পারে। বিচ্ছিন্ন স্মৃতিভ্রংশকে স্মৃতিভ্রংশের ব্যাধি হিসেবে স্বীকার করে নেওয়াতে বিতর্ক রয়েছে।

## সংজ্ঞা
বিচ্ছিন্ন স্মৃতিভ্রংশ হল পূর্ববর্তী স্মৃতিহানির (স্মৃতিভ্রংশের সূত্রপাতের আগে সঞ্চিত স্মৃতি পুনরুদ্ধারে অক্ষমতা) উপস্থিতি এবং অগ্রগামী স্মৃতিভ্রংশের (নতুন দীর্ঘমেয়াদী স্মৃতি গঠনে অক্ষমতা) অনুপস্থিতি। ঘটনামূলক স্মৃতি মনে রাখার ক্ষমতা ব্যাহত হতে পারে, অন্যদিকে স্বল্পমেয়াদী স্মৃতি, অর্থবোধক স্মৃতি এবং কৌশলগত স্মৃতির ক্ষতির মাত্রা বিভিন্ন ক্ষেত্রে বিভিন্ন রকম হয়। যদি অন্যান্য স্মৃতি প্রক্রিয়া প্রভাবিত হয়, তবে সেগুলি সাধারণত পূর্ববর্তী আত্মজীবনীমূলক স্মৃতির তুলনায় অনেক কম গুরুতরভাবে প্রভাবিত হয়, যা বিচ্ছিন্ন স্মৃতিভ্রংশের একটি বৈশিষ্ট্য হিসাবে বিবেচিত হয়েছে। তবে বিচ্ছিন্ন স্মৃতিভ্রংশের ক্ষেত্রে স্মৃতিশক্তির ব্যাপক পরিবর্তনশীলতা এর প্রকৃত স্নায়ু-মানসিক মানদণ্ড সম্পর্কে প্রশ্ন উত্থাপন করে, কারণ বিস্তৃত ক্ষেত্রের তীব্র অধ্যয়ন সত্ত্বেও, কোন স্মৃতিশক্তির ঘাটতি বিচ্ছিন্ন স্মৃতিভ্রংশের জন্য নির্দিষ্ট তা নিয়ে খুব কম ঐক্যমত্য রয়েছে।

অতীতের চিকিৎসাবিজ্ঞানের গ্রন্থাবলি থেকে জানা যায় যে বিচ্ছিন্ন স্মৃতিভ্রংশ দুই ধরনের হতে পারে, একটি হলো 'পরিস্থিতি-নির্দিষ্ট' এবং অন্যটি 'সর্বব্যাপী ক্ষণস্থায়ী স্মৃতিভ্রংশ'। প্রথমটি এমন এক ধরনের স্মৃতিভ্রংশকে বোঝায় যেখানে ব্যক্তি কোনো নির্দিষ্ট ঘটনার স্মৃতি হারিয়ে ফেলে এবং দ্বিতীয়টি বোঝায় এমন এক অবস্থা যেখানে ব্যক্তি নিজস্ব পরিচয় সম্পর্কিত বহু বছরের স্মৃতি হারিয়ে ফেলে, অর্থাৎ, তার জীবনের দীর্ঘ সময়ের ব্যক্তিগত স্মৃতি অদৃশ্য হয়ে যায়। সর্বব্যাপী ক্ষণস্থায়ী স্মৃতিভ্রংশের সবচেয়ে সাধারণভাবে উদ্ধৃত উদাহরণ হলো 'ফিউগ অবস্থা', এতে হঠাৎ করে নিজের অতীত জীবনের স্মৃতি হারিয়ে যায়, যার ফলে ব্যক্তির নিজের পরিচয় সম্পর্কে বিভ্রান্তি বা পরিচয়হীনতা দেখা দেয়, এবং সাধারণত এই সময় ব্যক্তি উদ্দেশ্যহীনভাবে ঘোরাফেরা করতে পারে। ১৯৩৫ সাল থেকে চিকিৎসাবিজ্ঞানের বিভিন্ন গ্রন্থ জুড়ে বিচ্ছিন্ন স্মৃতিভ্রংশের সন্দেহজনক ঘটনাগুলি নিয়ে ব্যাপকভাবে প্রতিবেদন করা হয়েছে, অ্যাবেলস এবং শিল্ডার এই প্রতিবেদনগুলি করেছিলেন। নানা ধরনের মানসিক আঘাত বা চাপ, যেমন শিশুকালে যৌন নির্যাতনের অভিজ্ঞতা, যুদ্ধের অভিজ্ঞতা ইত্যাদি থেকে মানুষ কখনও কখনও এমন এক অবস্থায় পৌঁছে যায় যেখানে তারা কিছু স্মৃতি হারিয়ে ফেলে। এই অবস্থাটির জন্য বিচ্ছিন্ন স্মৃতিভ্রংশকে দায়ী করা হয়, এবং এর অনেক চিকিৎসা-সংক্রান্ত উদাহরণ পাওয়া যায়।

## কারণ
বিচ্ছিন্ন স্মৃতিভ্রংশের স্নায়বিক কারণ নিয়ে বিতর্ক রয়েছে। এমনকি জৈব স্মৃতিভ্রংশের ক্ষেত্রেও, যেখানে মস্তিষ্কে ক্ষত হয় বা মস্তিষ্কের গঠনগত ক্ষতি হয়, সেখানেও কার্যকারণ নির্ধারণে সতর্কতা অবলম্বন করা উচিত, কারণ স্মৃতি প্রক্রিয়াকরণের জন্য মস্তিষ্কের গুরুত্বপূর্ণ অংশগুলির ক্ষতির ফলে স্মৃতিশক্তি হ্রাস পেতে পারে। স্মৃতিভ্রংশের জৈব কারণ সনাক্ত করা কঠিন হতে পারে এবং প্রায়শই জৈব কারণ ও মনস্তাত্ত্বিক উদ্দীপনা উভয়ই মিলেমিশে স্মৃতিভ্রংশের  কারণ ঘটাতে পারে। জৈব কারণ খুঁজে না পাওয়া গেলে নির্ণয় করা যেতে পারে যে স্মৃতিভ্রংশ মানসিক কারণে হয়েছে। যদিও এটি সম্ভব যে অনেক সময় কিছু জৈব কারণকে সনাক্ত করে ওঠা যায়না, তবুও অনেক স্নায়ুবিক সমস্যাকে একেবারে জৈবিক হিসেবে ধরা হয় (যেমন মাইগ্রেন)  যদিও এগুলির কোনও কার্যকরী ক্ষতি স্পষ্ট নয়। সম্ভাব্য ছলনামূলক আচরণকেও বিবেচনায় নেওয়া উচিত। কিছু গবেষক সতর্ক করে বলছেন যে, জৈব স্মৃতিভ্রংশ স্পষ্ট ভাবে পাওয়া না গেলে, বিচ্ছিন্ন স্মৃতিভ্রংশকে যেন "বর্জ্যবাক্স" রোগনির্ণয়ের মতো ব্যবহার করা না হয়। অন্যান্য গবেষক দ্রুতই বিচ্ছিন্ন স্মৃতিভ্রংশের ধারণাটিকে সমর্থন করতে এগিয়ে এসেছেন এবং এটিকে অবহেলা করার পরিবর্তে একটি ক্লিনিক্যাল রোগ হিসেবে গুরুত্ব দেওয়ার পক্ষে মত প্রকাশ করেছেন। সর্বব্যাপী ক্ষণস্থায়ী স্মৃতিভ্রংশের ক্ষেত্রে বিজ্ঞানীরা একমত হওয়ার পর থেকে বিচ্ছিন্ন স্মৃতিভ্রংশ ব্যাধি নির্ণীত হওয়ার সংখ্যা হ্রাস পেয়েছে, অন্তত বলা যায় এর ফলে অতিরিক্ত রোগনির্ণয়ের প্রবণতা হ্রাস পেয়েছে। 'বিশুদ্ধ অতীত জীবনের স্মৃতিভ্রংশে'র সাথে এর মিলের কারণে বিচ্ছিন্ন স্মৃতিভ্রংশ সম্পর্কেও জল্পনা রয়েছে, কারণ উভয় স্মৃতিশক্তির ক্ষেত্রেই একই রকম অতীত জীবনের স্মৃতিভ্রংশ হয়। এছাড়াও, যদিও বিশুদ্ধ অতীত জীবনের স্মৃতিভ্রংশের ক্ষেত্রে কোনও কার্যকরী ক্ষতি বা মস্তিষ্কের ক্ষত স্পষ্ট নয়, কিন্তু বিশুদ্ধ অতীত জীবনের স্মৃতিভ্রংশের সাথে বিশুদ্ধ মনস্তাত্ত্বিক বা 'সাইকোজেনিক ট্রিগার' প্রাসঙ্গিক নয় বলেই মনে করা হয়, বিচ্ছিন্ন স্মৃতিভ্রংশের ক্ষেত্রে যেটি প্রাসঙ্গিক। দৈনন্দিন জীবনে মানসিক চাপের মতো মনস্তাত্ত্বিক কারণগুলি সাধারণ, তবুও বিশুদ্ধ প্রতিবর্তী স্মৃতিভ্রংশকে খুবই বিরল বলে মনে করা হয়। এছাড়াও জৈব ক্ষতি সনাক্তকরণের সীমার নিচে থাকার সম্ভাবনার অর্থ এই নয় যে জৈব ক্ষতি হয়নি, এবং বিশুদ্ধ প্রতিবর্তী স্মৃতিভ্রংশের ক্ষেত্রে মানসিক কারণ এবং জৈব কারণ উভয়ই বিদ্যমান থাকার সম্ভাবনা অত্যন্ত বেশি।

### জৈব স্মৃতিভ্রংশের সাথে তুলনা
জৈব স্মৃতিভ্রংশ থেকে বিচ্ছিন্ন স্মৃতিভ্রংশ বিভিন্নভাবে ভিন্ন বলে মনে করা হয়; একটি হলো জৈব স্মৃতিভ্রংশে যেমন মস্তিষ্কে ক্ষত বা মস্তিষ্কের কোনও কাঠামোগত ক্ষতি দেখা যায়, বিচ্ছিন্ন স্মৃতিভ্রংশ এগুলি ছাড়াই ঘটে বলে মনে করা হয়। বিচ্ছিন্ন স্মৃতিভ্রংশ শুরুর  পূর্ববর্তী কারণ হিসেবে বরং মনস্তাত্ত্বিক উদ্দীপনাগুলিকে বিবেচনা করা হয়, এবং প্রকৃতপক্ষে, বিচ্ছিন্ন স্মৃতিভ্রংশের প্রমাণ হিসেবে যে ঘটনাবহুল কেস স্টাডিগুলি উদ্ধৃত হয়, দেখা গেছে সেগুলির পেছনে রয়েছে মানসিক আঘাতজনিত অভিজ্ঞতা, যেমন দ্বিতীয় বিশ্বযুদ্ধের ঘটনা। তবে পূর্বে যেমন উল্লেখ করা হয়েছে, বিচ্ছিন্ন স্মৃতিভ্রংশের কারণ বা উৎপত্তি নিয়ে মতভেদ রয়েছে কারণ এটি ঘটার উৎস সর্বদা স্পষ্ট নয়, এবং মানসিক চাপ ও জৈব স্মৃতিভ্রংশ উভয় উপাদানই ক্ষেত্র বিশেষে উপস্থিত থাকতে পারে। সব সময় না হলেও অনেক সময়েই,  অসুস্থ হওয়ার আগে থেকেই থাকা বিষণ্ণতার মতো কোনো মানসিক রোগ যুক্ত থেকে মানসিক চাপের সাথে মিলে অসুস্থতা ঘটায় বলে মনে করা হয়। স্মৃতিভ্রংশের পেছনে মানসিক কারণের প্রমাণ না পাওয়া মানে এই নয় যে এমন কোনো কারণ নেই; উদাহরণস্বরূপ, শৈশবের কোনো মানসিক আঘাত পরবর্তী জীবনে স্মৃতিভ্রংশ সৃষ্টি করতে পারে বলে উল্লেখ করা হয়েছে, কিন্তু এই ধরনের যুক্তির ফলে বিচ্ছিন্ন স্মৃতিভ্রংশ এমন একটি ছাতার মতো পরিভাষা হয়ে উঠতে পারে, যা যে কোনো ধরনের স্মৃতিভ্রংশকে বোঝাতে ব্যবহৃত হবে যার কোনো স্পষ্ট শারীরবৃত্তীয় বা জৈবিক কারণ নেই। জৈব স্মৃতিভ্রংশ প্রায়শই সনাক্ত করা কঠিন হওয়ার কারণে, জৈব এবং বিচ্ছিন্ন স্মৃতিভ্রংশের মধ্যে সংজ্ঞা দেওয়া সহজ নয় এবং উদ্দীপক হিসেবে কোন অভিজ্ঞতা কাজ করেছে প্রায়ই সেই প্রেক্ষাপট বিবেচনা করা হয় (যেমন, যদি মাদকের অপব্যবহার হয়ে থাকে) এবং পাশাপাশি রোগী যে উপসর্গগুলি প্রদর্শন করে সেগুলোকেও বিবেচনায় নেওয়া হয়। বিচ্ছিন্ন স্মৃতিভ্রংশ জৈব স্মৃতিভ্রংশ থেকে গুণগতভাবে পৃথক হওয়ার কথা, প্রথম ক্ষেত্রে আত্মজীবনীমূলক স্মৃতির ক্ষতি হয় কিন্তু অর্থবোধক স্মৃতি (তথ্য, ধারণা, শব্দের অর্থ, সাধারণ জ্ঞান) অক্ষত থাকে, এটি বিচ্ছিন্ন স্মৃতিভ্রংশের একটি নির্দিষ্ট বৈশিষ্ট্য বলে মনে করা হয়। জৈবিক এবং বিচ্ছিন্ন স্মৃতিভ্রংশের আরেকটি পার্থক্য হিসেবে যে বিষয়টি উল্লেখ করা হয়েছে তা হলো আত্মজীবনীমূলক স্মৃতির পশ্চাদগামী ক্ষতির কালানুক্রমিক মাত্রা। এর ব্যাখ্যা হিসেবে, বেশিরভাগ জৈব স্মৃতিভ্রংশের ক্ষেত্রে বলা হয় যে স্মৃতিভ্রংশের সময়গত ঢাল বা সময়ের সাথে স্মৃতি হারানোর মাত্রা সবচেয়ে তীব্র হয় ব্যাধি শুরুর ঠিক আগের সময়ের স্মৃতিগুলির ক্ষেত্রে। অন্যদিকে, বিচ্ছিন্ন স্মৃতিভ্রংশের  ক্ষেত্রে অতীত জীবনের স্মৃতিভ্রংশের সময়গত ঢাল সাধারণত সমতল থাকে, সময়ের বিভিন্ন পর্যায়ের স্মৃতিগুলির ক্ষতি প্রায় একই রকম হয়; সাম্প্রতিক বা পুরোনো স্মৃতির মধ্যে তেমন পার্থক্য দেখা যায় না। যদিও বিচ্ছিন্ন স্মৃতিভ্রংশ এবং জৈবিক স্মৃতিভ্রংশের মধ্যে পার্থক্য নিয়ে প্রচুর চিকিৎসা বিষয়ক গ্রন্থ রয়েছে, তবুও স্নায়ুবিজ্ঞানগত এবং মানসিক  বৈশিষ্ট্যগুলির মধ্যে পার্থক্য নির্ধারণ করা প্রায়ই কঠিন হয়ে পড়ে এবং এটি বিতর্কিত রয়ে গেছে।

## রোগ নির্ণয়
ক্লিনিক্যাল তথ্য অনুসারে, এফএমআরআই, পিইটি এবং ইইজির মতো ইমেজিং কৌশল ব্যবহার করে বিচ্ছিন্ন স্মৃতিভ্রংশের জন্য কার্যকরীভাবে মস্তিষ্কের কার্যকলাপের মূল্যায়ন করা যেতে পারে। কিছু গবেষণায় পরামর্শ দেওয়া হয়েছে যে জৈব এবং বিচ্ছিন্ন স্মৃতিভ্রংশ কিছুটা হলেও মস্তিষ্কের টেম্পোরো-ফ্রন্টাল অঞ্চলের একই কাঠামোর সাথে জড়িত। ধারণা করা হয়েছে যে লিম্বিক সিস্টেমের কর্মহীনতার কারণে ঘটনামূলক স্মৃতিতে ঘাটতি হতে পারে, যদিও স্ব-পরিচয়ের ঘাটতিকে পেছনের 
প্যারাইটাল কর্টেক্সের কার্যকারিতা সম্পর্কিত পরিবর্তনের কারণে হতে পারে বলে প্রস্তাব করা হয়েছে। তবে পুনরায় সাবধানবাণী হিসেবে বলা যায়, কার্যকারণকে সংজ্ঞায়িত করার চেষ্টা করার সময় সতর্কতা অবলম্বন করা উচিত- বিশেষত বিচ্ছিন্ন স্মৃতিভ্রংশের কারণ সম্পর্কে কেবলমাত্র *[[অ্যাড হক|অ্যাডহক]]* যুক্তি প্রয়োগ করা সম্ভব, এর অর্থ কারণ এবং পরিণতিকে আলাদা করা অসম্ভব।

## চিকিৎসা
যেহেতু বিচ্ছিন্ন স্মৃতিভ্রংশকে মস্তিষ্কের শারীরিক ক্ষতির অভাব দ্বারা সংজ্ঞায়িত করা হয়, তাই শারীরিক পদ্ধতিতে এর চিকিৎসা করা কঠিন। তবুও, জৈব এবং বিচ্ছিন্ন স্মৃতিভ্রংশের মধ্যে পার্থক্য করতে পারাকেই কার্যকর চিকিৎসার একটি অপরিহার্য প্রথম ধাপ হিসেবে বর্ণনা করা হয়েছে। অতীতের কিছু চিকিৎসা পদ্ধতিতে সরাসরি মনের চিকিৎসা করে মনোজাত স্মৃতিভ্রংশ দূর করার চেষ্টা হয়েছে, যেখানে বিভিন্ন তত্ত্বের ওপর ভিত্তি করা হতো। এর মধ্যে রয়েছে ‘বিশ্বাসঘাতকতার তত্ত্ব', পরিচর্যা-প্রদায়ক ব্যক্তি দ্বারা দীর্ঘমেয়াদী নির্যাতনকে এই স্মৃতিভ্রংশের ব্যাখ্যা হিসেবে মানা হয়েছে। এছাড়াও ফ্রয়েডীয় দৃষ্টিকোণ থেকে স্মৃতিভ্রংশকে আত্মদণ্ডের একটি রূপ হিসেবে দেখা হয়, যেখানে ব্যক্তিগত পরিচয় মুছে যাওয়াকে আত্মহত্যার বিকল্প হিসেবে ধরা হয়েছে।

প্রায়শই চিকিৎসার প্রচেষ্টার মধ্যে থাকত কোন আঘাতজনিত ঘটনার কারণে স্মৃতিভ্রংশ হয়েছে তা আবিষ্কার করার চেষ্টা, এবং দ্বিতীয় বিশ্বযুদ্ধের সময় শিরায় প্রয়োগ করা বারবিচুরেটের (প্রায়শই 'সত্য সিরাম' হিসাবে বিবেচিত) মতো ওষুধগুলি বিচ্ছিন্ন স্মৃতিভ্রংশের চিকিৎসা হিসেবে জনপ্রিয় হয়েছিল; পরের দিকে বেনজোডিয়াজেপাইন এর জায়গা নেয়। মনে করা হত 'সত্য সিরাম' ওষুধগুলি স্মৃতির সাথে সংযুক্ত আবেগের শক্তি উপশম ক'রে তাকে প্রকাশ করে, যার ফলে বেদনাদায়ক স্মৃতি আরও সহনীয় হয়ে যায়। এই 'সত্য' ওষুধগুলির প্রভাবে রোগীর সাথে কি ঘটেছিল সে সম্পর্কে তাঁরা আরও সহজভাবে বলতে পারতেন। তবে, বারবিচুরেটের মতো ওষুধের প্রভাবে রোগীদের কাছ থেকে প্রাপ্ত তথ্যে সত্য এবং কল্পনার মিশ্রণ থাকত, এবং তাই অতীতের ঘটনাগুলির সঠিক প্রমাণ সংগ্রহের ক্ষেত্রে এটিকে বিজ্ঞান অনুসারী হিসাবে বিবেচনা করা হত না। প্রায়শই চিকিৎসার লক্ষ্য ছিল সামগ্রিকভাবে রোগীর চিকিৎসা করা, এবং সম্ভবত বিভিন্ন জায়গার চিকিৎসা অনুশীলনে ভিন্নতা ছিল। মানুষের কাছ থেকে তাদের অতীত অভিজ্ঞতা সম্পর্কে তথ্য সংগ্রহের মাধ্যম হিসেবে সম্মোহনও জনপ্রিয় ছিল, কিন্তু 'সত্য' ওষুধের মতো এটি আসলে কেবল প্রস্তাবনার সীমা কমাতো, যাতে রোগী সহজে কথা বলতে পারে, তবে তা অবশ্যই সত্যি হবে এমনটি নয়। যদি স্মৃতিভ্রংশের কোনও কারণ তাৎক্ষণিকভাবে স্পষ্ট না হয়, তবে সাধারণত রোগীকে আরও তীব্রভাবে প্রশ্ন করে গভীর উদ্দেশ্য অনুসন্ধান করা হত, প্রায়শই সম্মোহন এবং 'সত্য' ওষুধের সাথে মিলিত ভাবে। তবে অনেক ক্ষেত্রে, দেখা গেছে রোগীরা নিজে থেকেই তাঁদের স্মৃতিভ্রংশ থেকে বেরিয়ে এসেছেন। তাই সেইসব ক্ষেত্রে কোনও চিকিৎসার প্রয়োজন হয়নি।

## বিতর্ক
এই ধারণাটি বৈজ্ঞানিকভাবে বিতর্কিত এবং এখনও বিবাদিত। সমালোচকরা যুক্তি দেন যে বিচ্ছিন্ন স্মৃতিভ্রংশ হলো অবদমিত স্মৃতি ধারণার একটি পুনর্গঠন মাত্র, এবং "ডিএসএম–৫-এ "বিচ্ছিন্ন স্মৃতিভ্রংশের"  যে প্রক্রিয়াগুলি বর্ণনা করা হয়েছে, সেটি স্মৃতির কার্যকারিতার বর্তমান জ্ঞানের সাথে সঙ্গতিপূর্ণ নয়, সে সাধারণ উপায়েই হোক বা তীব্র চাপের পরিস্থিতিতেই হোক"।

## জনপ্রিয় সংস্কৃতিতে
অনেক চলচ্চিত্র, বই এবং অন্যান্য মাধ্যমে বিচ্ছিন্ন স্মৃতিভ্রংশ একটি সাধারণ কাল্পনিক কাহিনী। উদাহরণ হিসেবে বলা যায়   উইলিয়াম শেক্সপিয়ারের *[[কিং লিয়ার]]* চরিত্রের কথা, নিজের কন্যাদের বিশ্বাসঘাতকতার পর যিনি স্মৃতিভ্রংশ ও উন্মাদনায় আক্রান্ত হয়েছিলেন; এবং ১৭৮৬ সালে নিকোলাস ডালায়রাকের অপেরা *নিনা*র শিরোনাম চরিত্রও এর আরেকটি উদাহরণ। ওমোক্যাটের ওমোরিতে শিরোনাম চরিত্র সানিকে সমালোচকরা বিচ্ছিন্ন স্মৃতিভ্রংশের রোগী বলে বর্ণনা করেছেন।

## আরও দেখুন

* ব্যক্তিত্বচ্যুতি
* বিচ্ছিন্নতা ব্যাধি
* স্মৃতিশক্তির ওপর চাপের প্রভাব

## তথ্যসূত্র

## বহিঃসংযোগ

বিষয়শ্রেণী:মানসিক আঘাত ও পীড়াদায়ক সংক্রান্ত মানসিক ব্যাধি
বিষয়শ্রেণী:অপর্যালোচিত অনুবাদসহ পাতা